**Kia Niro je víťazom ankety svetové ženské auto roka (WWCOTY)**

* **63 motoristických novinárok zo 43 krajín na piatich kontinentoch vybralo svoje NAJLEPŠIE AUTO SVETA ZA ROK 2023**
* [**Video z vyhlásenia si pozrite tu**](https://www.womensworldcoty.com/)**:** [**https://www.womensworldcoty.com/**](https://www.womensworldcoty.com/)

Novinárky, ktoré rozhodovali v ankete Svetové ženské auto roka, vybrali model Kia Niro ako najlepšie auto sveta za rok 2023. Vyhlásenie víťaza sa zhoduje s **Medzinárodným dňom žien.** Ide o veľmi špeciálny dátum, nielen preto, že dáva ženám hlas, ale aj kvôli prepojeniu medzi automobilom a ľudskou anatómiou v mnohých krajinách.

Pred odovzdaním svojho hlasu 63 motoristických novinárok z 43 krajín otestovalo desiatky modelov a posúdilo každý jeden detail. V prvom kole hlasovania sa z celkového počtu 59 kandidátov vybrali najlepšie autá v každej kategórii. A toto sú víťazi:

|  |
| --- |
| **Kia Niro**(najlepšie mestské auto) |
| **Jeep Avenger** (najlepšie rodinné SUV) |
| **Citroën C5 X** (najlepšie veľké auto) |
| **Nissan X-Trail** (najlepšie veľké SUV) |
| **Audi RS 3** (najlepšie športové auto) |
| **Ford Ranger** (najlepšie auto s pohonom 4x4) |

V druhom kole sa spomedzi týchto finalistov vybralo najlepšie auto sveta za rok 2023.

*„Tohtoročná voľba bola mimoriadne náročná vzhľadom na vynikajúcu úroveň všetkých kandidátov. Každý z finalistov mal dostatok kvalít na zisk tejto trofeje,“* povedala Marta Garcia, výkonná predsedníčka ankety WWCOTY.

Napokon sa po podrobnom preskúmaní misky váh výrazne naklonili na stranu modelu Kia Niro. Takto sa k tomu vyjadrili niektoré z našich porotkýň:

*„Kia Niro ponúka kompletné balenie, ktoré si túto cenu jednoznačne zaslúži. Množstvo dostupných pohonných sústav, štýlový dizajn, ľahko použiteľné technológie, pohodlné sedadlá a cenovo výhodná výbava dávajú vozidlu vyniknúť v rámci silnej konkurencie,“* uviedla Elana Scherr z USA.

*„Kia na mňa neprestáva robiť dojem... Po modeloch EV 6 a Sportage ponúka Kia Niro flexibilitu, atraktívny dizajn, kvalitu/luxus a celý rad motorov, z ktorých si každý vodič vyberie podľa svojich potrieb mobility. Oceňujem najmä pohodlný priestor a technológie. Toto auto má všetko na to, aby vás potešilo...“ povedala Sabrina Parant z Belgicka.*

*„Kia Niro ponúka praktický interiér, dobré jazdné vlastnosti a rôzne pohonné jednotky spoločne s atraktívnou cenou, vďaka čomu je skvelou voľbou pre každodenné používanie,“* vyhlásila Jil McIntosh z Kanady.

*„Nová Kia Niro sa do veľkej miery riadi rovnakým návodom na úspech ako staré Niro a ponúka na výber spaľovací motor (ako súčasť hybridného či plug-in-hybridného pohonu) aj plne elektrický pohon. Prvé Niro zaznamenalo v Holandsku nevídaný úspech, ktorý trval až do posledného roku výroby. Žiadny model sa nepredával lepšie. Netrpezlivo sme čakali na nový vylepšený model, ktorý nás nesklamal. Je inteligentnejší, štýlovejší, modernejší, úspornejší a o niečo priestrannejší,“* ocenila Odiel Mennink z Holandska.

*„Kia Niro je malé praktické mestské auto, ktoré poskytuje všetko, čo potrebujete, v cenovo dostupnom balení,“* skonštatovala Renuka Kirpalani z Indie.

*„Kia Niro je priestranné, štýlové, úsporné a praktické auto, ktoré svojou veľkosťou, dizajnom a pohonom dokonale nasleduje trendy,“* vyjadrila sa Petra Mühr z Rakúska.

*„Jedno z najlepších hybridných vozidiel s najlepšou úrovňou výkonu a dynamiky,“* uviedla Giovanna Alvarado z Peru.

*„*Priestranné*, praktické a dostupné, ponúka viacero ekologických druhov pohonu (HEV, PHEV a BEV) s nízkou spotrebou,“* doplnila Solveig Grewe z Nemecka.

*„Vozidlo, ktoré by som vrelo odporučila všetkým mužom, ženám či rodinám pre nekonečné množstvo bezpečnostných prvkov, dlhú záručnú lehotu a priestranný interiér plný moderných technológií. Našla by sa vôbec matka či otec, ktorí by nepovažovali za bezpečné voziť svoje deti v modeli Kia Niro?“* zhodnotila Alix Capper-Murdoch zastupujúca Cyperskú republiku a Severocyperskú tureckú republiku.

Celé hlasovanie overila spoločnosť **Grant Thornton** zo svojej kancelárie v Aucklande na Novom Zélande. Táto audítorská spoločnosť overuje výsledky ankety WWCOTY už od jej vzniku v roku 2009.

---------------

**O ankete Svetové ženské auto roka**

Anketa Svetové ženské auto roka (Women's World Car of the Year, WWCOTY) predstavuje jedinú skupinu automobilových ocenení na svete, ktorá zastrešuje výlučne motoristické novinárky. Anketu vytvorila v roku 2009 novozélandská motoristická novinárka Sandy Myhre, ktorá je jej čestnou predsedníčkou, zatiaľ čo Marta García zastáva post výkonnej predsedníčky.

Cieľom tohto jedinečného ocenenia je vyjadriť uznanie najlepším autám roka a dať ženám v automobilovom svete hlas. Kritériá hlasovania vychádzajú z rovnakých princípov, ktorými sa vodiči bežne riadia pri výbere auta. Porotkyne nevyberajú „auto pre ženy“, pretože autá nie sú rodovo špecifické. Pri odovzdávaní hlasov zvažujú okrem iného aspekty ako bezpečnosť, kvalitu, cenu, dizajn, jednoduchosť riadenia, prínosy či ekologickú stopu.

Popri výbere najlepšieho auta za daný rok je však naším cieľom aj zviditeľniť ženy v automobilovom svete a prispieť k tomu, aby ich hlas bolo počuť na všetkých kontinentoch, pretože mobilita pre ženu znamená prístup k početným osobným aj profesionálnym možnostiam.

– Koniec –